CELEX: 62011TN0273
Language: fi
Date: 2011-05-30 00:00:00
Title: Asia T-273/11: Kanne 30.5.2011 — Régie Networks ja NRJ Global v. komissio

30.7.2011   
            
            
               FI
            
            
               Euroopan unionin virallinen lehti
            
            
               C 226/27
            
         Kanne 30.5.2011 — Régie Networks ja NRJ Global v. komissio
   (Asia T-273/11)
   2011/C 226/55
   Oikeudenkäyntikieli: ranska
   
      Asianosaiset
   
   
      Kantajat: Régie Networks (Lyon, Ranska) ja NRJ Global (Pariisi, Ranska) (edustajat: asianajajat B. Geneste ja C. Vannini)
   
      Vastaaja: Euroopan komissio
   
      Vaatimukset
   
   Kantajat vaativat unionin yleistä tuomioistuinta
   
               —
            
            
               kumoamaan tukiohjelmasta C 4/09 (ex N 679/97), jota Ranska on toteuttanut radioviestinnän hyväksi, 29.9.2010 tehdyn komission päätöksen K(2010) 6483 lopullinen, joka koskee Ranskan radioviestinnän hyväksi täytäntöön panemaa tukijärjestelmää (EUVL L 61, s. 22)
            
         
               —
            
            
               velvoittamaan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantajat vetoavat kuuteen kanneperusteeseen.
   
               1)
            
            
               Ensimmäinen kanneperuste, joka perustuu unionin tuomioistuimen asiassa C-333/07 22.12.2008 antaman tuomion oikeusvoiman huomiotta jättämiseen siltä osin kuin komissio ei ole noudattanut tuomion merkityksellisiä perusteluita ja tuomiolauselmaa, koska se ei ole tutkiessaan uudelleen kyseisen tukiohjelman yhteensopivuutta ottanut huomioon kyseisen tukiohjelman rahoitustapaa, joka komission oli unionin tuomioistuimen mukaan otettava huomioon.
            
         
               2)
            
            
               Toinen kanneperuste, joka perustuu riidanalaisen päätöksen perusteluissa olevaan oikeudelliseen virheeseen siltä osin kuin komissio on keinotekoisesti erottanut lainvastaisen rahoitustavan kyseisestä tukiohjelmasta, vaikka se on todennut kontradiktorisen menettelyn aloittamisesta 16.9.2009 tehdyssä päätöksessään, että veron lainvastaisuudesta seuraa se, että kyseinen tukiohjelma on välttämättä ja välittömästi lainvastainen kokonaisuudessaan.
            
         
               3)
            
            
               Kolmas kanneperuste, joka perustuu palvelujen tarjoamisen vapautta koskevien perustamissopimuksen määräysten rikkomiseen siltä osin kuin todetaan, että tämän tukiohjelman rahoittamiseen käytettävä vero on lainvastainen sillä perusteella, että sen alueellisen määräytymisperusteen laskemista koskevat menettelyt ovat ristiriidassa palvelujen tarjoamisen vapauden periaatteen kanssa. Kantajat väittävät, että riidanalaisella päätöksellä määrätty osittainen korvaus ei voi missään tapauksessa muuttaa kyseisen tukiohjelman luonnetta eikä muuttaa sen luonnetta voitaisi takautuvasti perustamissopimuksen mukaiseksi.
            
         
               4)
            
            
               Neljäs kanneperuste, joka perustuu riidanalaisen päätöksen perustelujen riittämättömyyteen siltä osin kuin komissio ei ole selittänyt, miksi päätöksessä asetetut ehdot olivat omiaan saattamaan tukiohjelman yhteismarkkinoille soveltuvaksi siitä huolimatta, että rahoitustapa oli todettu yhteismarkkinoille soveltumattomaksi.
            
         
               5)
            
            
               Viides kanneperuste, joka perustuu suhteellisuusperiaatteen loukkaamiseen siltä osin kuin kantajat väittävät, että komissio on loukannut suhteellisuusperiaatetta, kun se on päättänyt julistaa tukiohjelman yhteismarkkinoille soveltuvaksi asettamalla taannehtivia ehtoja sen sijaan, että se olisi yksinkertaisesti todennut tukijärjestelmän yhteismarkkinoille soveltumattomaksi ja samalla vapauttanut Ranskan tasavallan velvollisuudesta periä tuet takaisin niiden saajilta.
            
         
               6)
            
            
               Kuudes kanneperuste, joka perustuu menettelyn väärinkäyttöön ja asetuksen (EY) N:o 659/1999 7 artiklan rikkomiseen siltä osin kuin komissio on tehnyt muodollisen tutkintamenettelyn päätteeksi, vaikka sen lisäksi, että sen epäilyt tukiohjelman soveltumisesta yhteismarkkinoille eivät ole hälvenneet, se on tullut vakuuttuneeksi siitä, että tukijärjestelmä oli yhteismarkkinoille soveltumaton. Komissio on rikkonut asetuksen N:o 569/1999 säännöksiä ja siten käyttänyt menettelyjä väärin.